Valmieras Kultūras centrs

Čellu trio “Melo-M” koncerts “Labākais no labākā”
2024-04-26 19:00 - 20:30 (Europe/Helsinki) | Valmieras Kultūras centra lielā zāle, Rīgas iela 10, Valmiera, Latvija
Leģendārais čellu trio Melo-M aicina uz koncertu, kas būs aizraujošs, emocionāli piesātināts notikums un neatstās vienaldzīgus kā grupas, jau uzticīgos fanus, tā arī tos, kuriem tā būs pirmā satikšanās reize. Šajā vakarā dzirdēsiet tikai labāko no labākā Melo-M repertuāra.
Skaņa, kas vieno. Mūzika, kas nepazīst robežas. Un, nudien, šī devīze spilgti raksturo muzikālās apvienības īpašo šarmu – spēju apvienot akadēmiskās mūzikas pamatus, rokmūzikas atraktivitāti, virtuozo izpildījumu un pašiem savu stilu un harizmu.
Melo-M izvēlētais interpretāciju materiāls ir ļoti dažāds – popmūzika, rokmūzika, tautas mūzika, klasika un arī mūsdienu akadēmiskā mūzika. Čellu trio uzstājies kopā ar daudziem starptautiski atzītiem mūziķiem, kā arī koncertējis un guvis atzinību daudzās pasaules valstīs.
Čellu trio sastāvā muzicē trīs akadēmiski trenēti mūziķi – Miķelis Dobičins, Kārlis Auzāns, Jānis Pauls un lieliskais bungu virtuozs Miķelis Vīte.

COLINE | Franču laikmetīgās dejas viesizrādes Valmierā
2024-04-25 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
25.aprīlī plkst.19.00 aicinām uz franču laikmetīgās dejas viesizrādēm Valmieras Kultūras centrā.
Piedalās: Profesionālās izglītības laikmetīgās dejas programmas “COLINE” (Francija) un Latvijas Kultūras akadēmijas Laikmetīgās dejas mākslas studenti
Ieeja bez maksas.
Informācija par dejas izrādēm:
MUD / Le Final
Garums: 17 minūtes
Horeogrāfija: Tomass Lebrēns (Thomas Lebrun)
Tomass Lebrēns ir dejotājs, kura dejas atklāsmes ir gan traģiskas, gan tieši pretējas – pavisam vieglas. Horeogrāfa kompozīcijas un detaļu izjūta apvienojumā ar spēcīgu gaumi pret mūziku – pasaules, klasisko vai populāro – ir padarījusi viņu par izcilu jauno dejotāju skolotāju Coline apmācības programmā kopš 2013. gada. “MUD / Le final” ir fragments no 2021.gadā tapušā darba “Mille et une danses” (tulkojumā “Tūkstots un viena deja”), kurš tika radīts Monpeljē deju festivālā ietvaros. Ar 2023./2024. gada COLINE skolas dejotājiem horeogrāfis ir izvēlējies īstenot darba “Mille et une danses” finālu. Svinīga un dinamiska, šīs dejas izrādes fināls apvieno precīzu rakstību un muzikalitāti. Vienlaikus jaunie dejotāji tiek aicināti piedalīties dejas tapšanā, izmantojot vairākas nelielas partitūras, Anne-Emmanuelle Deroo, dejotāja, kas uzstājās šajā darbā, pavadīja pārraides darbu. “Pēc vairākām kopā ar Coline dejotājiem radītām
kompozīcijām šoreiz izvēlējos piedāvāt repertuāra pārnesi: 2021. gadā Montpellier Danse festivālā radītā skaņdarba “Mille et une danses (pour 2021)” finālu. Svinīgs un dinamisks, šī skaņdarba fināls apvieno precīzu rakstību un muzikalitāti, vienlaikus aicinot jaunos dejotājus piedalīties tā tapšanā.
Izpildītāji: Bilal Alami Badissi, Joffrey Bardot, Hippolyte Desneux, Pénélope Estevez Perera,
Cassandre Guerdat, Isaë Lecarpentier, Juliette Peyronnaud, Yuma Pochet, Thaïs Robin,
Noah Rolland-Deneulin, Matéo Souillard, Lilian Taillard, Anaëlle Thiery.
Gaismas: Ivans Guakuēns (Yvan Guacoin)
In Our Hands
Garums: 33 minūtes
Horeogrāfija: Kristians Ubls (Christian Ubl)
Horeogrāfs kopā ar jauno dejotāju paaudzi atklāj bagātinošu spēles laukumu, noslēpumainu un poētisku dejas veidošanas procesu, izprotot ķermeni kā emociju raidītāju. Dejas izrāde “In Our Hands” pievēršas iekļaušanas, ekoloģisko pārmaiņu, novecojošu uzskatu un mīlestības pārpilnības jautājumu risināšanai.
““In Our Hands” veidots zīmēs un žestos, mobilizējot kustības un teātra valodu. Muzikālajā pasaulē, kurā saplūst popmūzika, klasiskā un elektroniskā mūzika, jaunie izpildītāji pārbauda savu sacelšanos, klausīšanos un solidaritāti. To pamatā – vēlme veidot sevi, rīkoties “tagad vai nekad” gan kā indivīdam, gan kā kolektīvam nepārtrauktā, plūstošā un atbrīvojošā kustībā.” /Kristians Ubls/
Izpildītāji: Bilal Alami Badissi, Joffrey Bardot, Hippolyte Desneux, Pénélope Estevez Perera, Cassandre Guerdat, Isaë Lecarpentier, Juliette Peyronnaud, Yuma Pochet, Thaïs Robin, Noah Rolland-Deneulin, Matéo Souillard, Lilian Taillard, Anaëlle Thiery, kā arī Latvijas Kultūras akadēmijas studentes Dita Andersone un Lelde Beāte Kuzņecova.
Gaismas: Ivans Guakuēns (Yvan Guacoin)
Producente: Elza Strazdiņa

Sarunu vakars ar muzikāliem elementiem "Krauze pret Krauzi"
2024-04-24 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
“Krauze pret Krauzi” / sarunu vakars ar muzikāliem elementiem 5 raundos. Vada Ojārs Rubenis / mūziķu grupa Kristapa Krievkalna vadībā.
Iemīļotas TV ētera personības, brāļi Valters un Arnis Krauzes ielūdz uz sarunu vakaru vieglā, neformālā gaisotnē ar mūzikas un spēles elementiem. Abiem brāļiem kopā Jaunajā 2024. gadā paliek apaļi 100 un tas ir atzīmēšanas vērts. Turklāt katrs no viņiem televīzijas ekrānos atšķirìgās formās un kanālos pavadījis jau 25 skaistus, piedzīvojumiem, izaicinājumiem un pieredzes bagātus gadus – Arnis ziņu dienestā, Valters vairāk humorista ampluā. Izklausās pēc nopietnas pieredzes bagāžas, vai ne? Tāpēc viņiem ir ko teikt un ar ko dalīties. Ar notikumiem, sastaptajiem cilvēkiem, kurioziem un citu pieredzēto.
To, ka šādam pasākumam būs būt izdomāja Valters Krauze un ievilka šajā avantūrā brāli, un idejai līdzi pavilka arī nozīmīgu Latvijas kultūras personāžu, sabiedrisko darbinieku un Triju Zvaigžņu ordeņa kavalieri Ojāru Rubeni, kurš kļūs par vakara konferencjē, solot izāzēt abus brāļus, izvilkt ārpus komforta zonas un piešķilt sarunai uguntiņu. Ar Ojāra vadīto LTV raidījumu “Labvakar!” Atmodas laikā brāļi Krauzes uzauguši. Un arī par to Valteram, Arnim un Ojāram kopā būs ko parunāt.
Vakari solās būs jautri un tajos neiztrūks arī pārsteiguma elementi. Katrs vakars būs īpašs un atšķirīgs, jo katrā reizē būs kāds slepenais viesis – kāda visiem labi zināma un sabiedrībā iemīļota personība, kura saistīta ar konkrēto pilsētu.
Pasākuma programmā:
● Sarunu vakars neformālā gaisotnē ar humoru, muzikāliem un spēles elementiem. Sarunas, video stāsti par dzīvi,tās priekiem, kurioziem un likstām, pastāvošo iekārtu u.tml.
● Lai saruna jeb dialogs būtu kvalitatīvs ir nepieciešams uzdot pareizos jautājumus un to vislabāk paveiks neviens cits kā Ojārs Rubenis, pēc izglītības filologs, pēc profesijas žurnālists.
● Vakara gaitā 5 sarunu raundi un muzikālais pavadījums kopā mūziķu grupa maestro Kristapa Krievkalna vadībā
● Pārsteigums, slepenais viesis katrā pilsētā savs
Tiekamies 12 sarunu vakaros teju katrā Latvijas novadā:
❖ 1. martā Līvānu novada kultūras centrā
❖ 2. martā Kuldīgas kultūras centrā
❖ 3. martā Smiltenes Kultūras centrā
❖ 8. martā Madonas kultūras namā
❖ 10. martā Latgales vēstniecībā Gors
❖ 16. martā Bauskā Kultūras centrā
❖ 17. martā Viesītes kultūras pilī
❖ 21. martā kultūras namā “Ulbrokas pērle“
❖ 22. martā Alūksnes kultūras centrā
❖ 19. aprīlī Kalnu Kultūras namā
❖ 24. aprīlī Valmieras Kultūras centrā
❖ 8. maijā Rīgā, VEF kultūras pilī
Ja Tev patīk, ka lietas sauc īstajos vārdos, esi uz Tu ar jokiem un māki pasmieties ne tikai par citiem, bet arī pats par sevi, tad Tev šeit ir jābūt!
Biļetes: Biļešu paradīzes kasēs

Nacionālo bruņoto spēku Štāba orķestra koncerts “Drošā Latvijā”
2024-04-23 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Nacionālo bruņoto spēku (NBS) Štāba orķestris aicina ikvienu piedzīvot muzikālu ceļojumu cauri laikiem un iepazīt latviešu tautas kultūras mantojumu, klātesot koncertā “Drošā Latvijā” 23.aprīlī plkst.19.00 Valmieras Kultūras centrā.
Koncertprogramma veidota par godu 20. gadadienai kopš Latvijas Republikas pievienošanās Ziemeļatlantijas līguma organizācijai (NATO). Veldzējoties latviešu mūzikas burvībā, ko krāsos iedvesmojoši stāsti, koncerta klausītājiem būs iespēja izprast mūsu nesalaužamā tautas gara būtību ceļā uz neatkarīgu un drošu Latviju. NBS Štāba orķestra profesionālo sniegumu diriģenta kapteiņa Aleksandra Kreišmaņa vadībā bagātinās alta saksofona solo seržanta Vasilija Šušerta interpretācijā.
Turpinot NBS Štāba orķestra tradīcijas, ieeja koncertā ir bez maksas. Ieejas kartes var saņemt Valmieras Kultūras centra kasē. Plašāka informācija pa tālruni 64207207.

Artis Šimpermanis un Māris Blāze koncertprogrammā “Reiz Kurzemes krastā”
2024-04-21 16:00 - 18:00 | Valmieras Kultūras centra lielā zāle, Rīgas iela 10, Valmiera, Latvija
Artis Šimpermanis un Māris Blāze ar koncertprogrammu “Reiz Kurzemes krastā”, martā un aprīlī dodas pie saviem klausītājiem, lai prezentētu savus jaunos solo albumus! Tieši tā – katram savs solo albums!
Koncertprogramma būs īpaši skanīga ar lielisku pavadošo grupu:
Roberts Rasa (bass), Anrijs Grinbergs (sitamie instrumenti), Uldis Beitiņš (ģitāra), Julian (taustiņi).
Māris Blāze – mūzikā aktīvi darbojas kopš 2006.gada, dibinot grupu Jūrkant’. Sarakstītas aptuveni 70 dziesmas, izdoti 3 albumi Jūrkant’ ietvaros, 1 albums kopā ar Jāni Krūmiņu. Piedalījies Latvijas Šlāgeraptaujā, Latvijas Sirdsdziesma aptaujās ar dziesmām – Zini,ka vienmēr, Laika nav, Meitene mana, Mīlas upe u.c. Pašlaik muzicē viens un, projekta ietvaros, ar draugiem – Arti Šimpermani, Jāni Krūmiņu un Jāni Kalniņu.
Artis Šimpermanis – mūziķis, dziesmu autors un izpildītājs, grupas “Rumbas Kvartets” solists un akordeonists, vairākkārtējs Latvijas Sirdsdziesma laureāts, kurš pēdējos gados klausītāju sirdis iekarojis kā solo mākslinieks. Viņa radītās dziesmas “Viegli sniegi snigs”, “Strēlnieka vēstule meitenei” un citas, jau iemīļotas klausītāju vidū, arī izskanēs šajā koncertprogrammā.

Pavasara balle ar grupu "Džentlmeņu špagats"
2024-04-20 21:00 - 2024-04-21 02:00 | Kocēnu kultūras nams, Alejas iela 3, Kocēni
Tuvojas pavasaris, kad mostas daba – plaukst lapas, uzzied puķes un… mīlestība. 20. aprīlī plkst. 21.00 aicinām piedzīvot pavasara izjūtas un ļauties dejām Pavasara ballē kopā ar grupu “Džentlmeņu špagats” Kocēnu Kultūras namā.
Pavasaris ir grupas “Džentlmeņu špagats” mīļākais gadalaiks. Grupa darbojas kopš 2013. gada, taču muzikālās apvienības pirmsākumi meklējami tālajā 1998. gadā, kad jau no skolas laikiem izpildītas populāru latviešu un ārzemju grupu kaverversijas dažādos publiskos pasākumos. Grupas dalībnieki ir seni draugi kopš agras bērnības – Niks Jaunzems (vokāls, ģitāra), Valts Jakubovičs (ģitāra), Jurģis Priedītis (bass) un Artis Ābele (bungas).
Balle notiks pie galdiņiem – aicinām līdzi ņemt groziņu! Ieeja no plkst.20.30.
Biļetes cena: 15 EUR. Biļetes var iegādāties “Biļešu Paradīzē”.

Koncertšovs "QueenTessence & Rihards Saule"
2024-04-20 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Koncertšovs ar leģendārās grupas Queen mūziku QUEEN MUSIC SHOW “QueenTessence & Rihards Saule”
Koncertšovs Queen Music Show ir jāredz un jādzird katram leģendārās grupas Queen mūzikas fanam!
Mūzikas projekts Queentessence apvieno 7 profesionālus mūziķus, kuri liks skatītājiem aizturēt elpu no aizkustinājuma un dziedāt līdzi. Atšķirībā no t.s. tribute jeb “piemiņas grupām”, kas atdarina oriģinālos Queen grupas dalībniekus, projekta Queentessence mūziķi ir pašpietiekami savā muzikālajā un skatuviskajā izpausmē. Viņi nekopē un neatdarina, viņi kopā ar klausītājiem izdzīvo katra skaņdarba stāstu, gan skaudru kā, piemēram, “Bohemian Rhapsody”, gan koķetērijas pilno “I Want To Break Free”, gan bezrūpīgo “Crazy Little Thing Called Love”.
Projekta kodols un esence ir harismātiskais dziedātājs Rihards Saule, kurš dedzina ar savu enerģiju un temperamentu, apbur ar savu harismu, dabīgo teatralitāti un lielisko skatuves izjūtu. Viņš ir patiess un pozitīvs – atklājums ikvienam, kurš viņu redz vai dzird pirmo reizi. Pavadošo mūziķu un solista Riharda Saules savstarpējā sapratne, mijiedarbība un muzikālais rūdījums veido izcilu grupas
skanējumu un emocijām bagātu šovu.
Uz tikšanos koncertos:
– 20. aprīlī – Valmieras Kultūras Centrā
– 24. aprīlī – Rīgas Cirkā
– 27. aprīlī – Līvānu novada kultūras centrā
Biļetes: “Biļešu Paradīzē”

Pavasara tirdziņš Vecpuišu parkā
2024-04-20 10:00 - 15:00 | Vecpuišu parks
Pavasaris klāt! Tas ir laiks, kad dārza mīļotāji ar nepacietību gaida, lai sāktu dārza darbus. Īstais laiks, lai tiktos Pavasara tirdziņā, kur varēs iegādāties nepieciešamo dārza darbiem, kā arī dažādus gardumus, dāvanas, rotaslietas, dabīgo kosmētiku un daudz ko citu!
20.aprīlī no plkst. 10.00 līdz plkst. 15.00 aicinām ikvienu uz Vecpuišu parku, kur pulcēsies vairāk nekā 170 Valmieras un citu novadu mājražotāji un amatnieki. Viņi cels galdā savus gardos, skaistos un praktiskos darinājumus.

Pavasara tirdziņā būs pieejams plašs dārzkopības preču un stādu klāsts. Tāpat būs pieejami gardumi vēdera priekam – kūpinājumi, mājās cepta maize, konditorejas izstrādājumi, sukādes, garšvielas, Latvijā grauzdēta kafija, kā arī tēja un vīni. Varēs iegādāties arī rokām darinātus dāvanu komplektus, dabīgo kosmētiku, rotas, interjera dizaina priekšmetus no stikla un koka, rotaļlietas mazajiem un ne tikai… To visu un daudz ko citu atradīsi Pavasara tirdziņā Valmierā. Tiekamies!

Vidzemes un Latgales kokļu ansambļu koncerts “Pavasara vakarā”
2024-04-19 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
19.04. plkst.18.00 Vidzemes un Latgales kokļu ansambļu koncerts “Pavasara vakarā”
Ieeja bez maksas

Donoru diena Valmierā
2024-04-15 10:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
Donoru dienā Valmierā 𝟏𝟓. 𝐚𝐩𝐫𝐢̄𝐥𝐢̄ 𝐧𝐨 𝐩𝐥𝐤𝐬𝐭. 𝟏𝟎.𝟎𝟎-𝟏𝟑.𝟎𝟎 Valmieras Kultūras centrā!

Kā ziedot asinis?

Procedūra:
–reģistrācija ~ 5 minūtes;
–veselības stāvokļa novērtēšana ~ 15 minūtes;
–asins ziedošana ~ 10 minūtes.

Viena ziedotā asins deva var palīdzēt pat 𝐭𝐫𝐢̄𝐬 cilvēkiem!

Vairāk informācijas par ziedošanas kritērijiem lasi Valsts asinsdonoru centra tīmekļvietnē donors.lv.

Tautas deju kolektīvu koncerts “Sieviete. Vīrietis. Pavasaris.”
2024-04-13 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
13.04. plkst.18.00 Tautas deju kolektīvu koncerts “Sieviete. Vīrietis. Pavasaris.”. Piedalīsies: SDK “Gauja FIX”, VPDK “Gauja”, VPDK “Dzieti”, VPDK “Savieši”, VPDK “Mūri”, SDK “Ex Lielupe”, akordeonists Māris Rozenfelds
Ieeja: 5-7 EUR

Grupas "Pienvedēja Piedzīvojumi" akustiskais koncerts un filma
2024-04-12 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Sagaidot leģendārās latviešu rokgrupas “Pienvedēja Piedzīvojumi” trīsdesmit gadu kopābūšanu, grupa pie klausītājiem dodas ar koncertiem un dokumentālo filmu. Tas būs nebijis formāts, kad filmas skatīšanās tiek apvienota ar koncertu. Jāņa Orbidāna dokumentālā filma par grupu jau tika izrādīta galvaspilsētā, bet, tā kā lielu interesi par filmu izrādījušas lielākas un mazākas Latvijas pilsētas, arī tādas, kur grupa savas pastāvēšanas laikā nav spēlējusi, radās ideja apvienot koncertus ar filmu.
“Šajā koncertsērijā spēlēsim gan skaļākus, gan pieklusinātākus koncertus. Kādu variantu izvēlēties – skaļāku vai klusāku – lēmuši paši koncerta rīkotāji,” par gaidāmo koncertsēriju stāsta grupas bundzinieks Pēteris Lunde.
Filma ir iedvesmojošs stāsts par trīs jauniešiem no Sabiles, kuru interese par mūziku, bezbailīgā tiekšanās pēc sava skanējuma un draudzība rezultējusies klausītāju pilnās zālēs. Latvijā zināmi mākslinieki, mūziķi un grupas atbalstītāji, kuri bijuši kopā ar “Pienvedējiem” viņu ceļā, aizvedīs skatītāju nostalģiskā ceļojumā, kas piepildīts ar mūziku, atmiņām un nepielūdzamu jaunības garu. Šī filma nav tikai veltījums grupai, tas ir spēcīgs stāstījums par deviņdesmito gadu jaunatni un skarbo mūzikas vidi. Katrā koncertvietā būs iespējams ar mūziķiem tikties, aprunāties un uzdot sev interesējošus jautājumus.
Jānis Orbidāns ir režisors ar vairāk nekā 15 gadu TV pieredzi, līdzautors seriāliem “Pa kokas pēdām. Kolumbija”, “Briedis pret Briedi” un neskaitāmiem citiem TV projektiem, kā arī viens no kinofilmas “Dzimuši hokejam” autoriem.
Biļetes: 18-24 EUR. Ar Valmieras kultūras karti 1 EUR atlaide.

J.Ziemeļnieka Strenču tautas teātra un Bērzaines amatierteātra izrādes
2024-04-11 19:00 - 20:30 | Kocēnu kultūras nams, Alejas iela 3, Kocēni
11.aprīlī plkst.19.00 Kocēnu Kultūras namā būs skatāma J.Ziemeļnieka Strenču tautas teātra izrāde “Sestdienas vakars” un Bērzaines amatierteātra izrāde “Mājiņa krustcelēs”. Režisors – Andris Liepiņš, muzikālais noformējums – Guntars Aizupietis.
Izrāde “Sestdienas vakars” pēc Leldes Stumbres lugas motīviem stāsta par kādu precētu pāri, kuriem nebija bērnu. Situāciju savdabīgā veidā mēģina risināt vīratēvs, ar ko abi dzīvo vienā mājā… Lomās: Daiga Beitika un Andris Delviņš.
Izrādē “Mājiņa krustcelēs” lomās: Aija Bille-Ļeščova un Jānis Putniņš.
Ieeja: 3 EUR. Biļetes pirms pasākuma varēs iegādāties Kocēnu Kultūras namā.

Deju kopas "Atvasara" koncerts "Aprīļa vējos"
2024-04-07 13:00 - 14:30 | Valmieras Kultūras centra lielā zāle, Rīgas iela 10, Valmiera, Latvija
7.04. plkst.13.00 Valmieras Kultūras centrā deju kopas “Atvasara” koncerts “Aprīļa vējos”.
Ieeja bez maksas, saņemot ieejas karti Valmieras Kultūras centra kasē

Danču vakars ar Tautas mūzikas kopu
2024-04-06 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
6.aprīlī plkst. 18.00 Valmieras Kultūras centrā norisināsies otrais Danču vakars kopā ar Tautas mūzikas kopu. Valmieras Kultūras centra Tautas mūzikas kopa septembrī sāka savu otro sezonu. Šajā laikā kolektīvs aktīvi piedalījies dažādos pasākumos, kur gan dziedāts, muzicēts, gan arī apgūti tradicionālie latviešu danči.
Tautas mūzikas kopas vadītāja Līga Jeleviča: “Rudenī, Mārtiņdienu godājot, kārtīgi izlustējāmies Jērcēnu pagastā kopā ar folkloras kopu “Mežābele”. Piedalījāmies Sēļu muižas folkloras festivālā “Audz, pupa!”, kur kopā ar citiem muzikantiem gan dziedājām, gan dancinājām dalībniekus un viesus. Ciemojāmies arī Smiltenē pie folkloras kopas “Rudzupuķe”, kur kopā muzicējām un mācījāmies viens no otra tradicionālos dančus. Ziemas saulgriežos iepriecinājām Valmieras bērnudārza bērnus un vecākus, iepazīstinot ar senču tradīcijām. Maskās tērpušies kopā dziedājām, gājām rotaļās, vilkām bluķi un iesaistījām visus vēl šādās tādās jautrās izdarībās.”
“Nu jau otro gadu kā kolektīvs braucam mācīties jaunus soļus uz dancotāju vidū tik slaveno “Ģikšu danču nakti”, kur visas nakts garumā var izdejoties uz nebēdu un apgūt ne vien latviešu, bet arī kaimiņu tautu tradicionālās dejas. Laipni aicinām visus dancot gribētājus uz Valmieras Kultūras centru! Pati esmu spēlējusi dančus dažādos mūziķu sastāvos, kolektīvos un piedalījusies vairākās meistarklasēs, tradicionālo deju festivālos un nometnēs, taču ar Valmieras Tautas mūzikas kopu šī būs mūsu debija. Esmu sajūsmā par mūsu kolektīva dalībniekiem, kas ir tik radoši un atraktīvi! Kolektīvā esam gan jauni, gan tie, kas tikai sirdī jauni, tomēr, neskatoties uz pieklājīgo gadu skaitu, gatavi apgūt jaunu, pietiekami sarežģītu instrumentu spēli, mācīties dančus un lekt – cik nu kuram tā jauda,” saka Līga Jeleviča.
Ieejas maksa uz Danču vakaru – 5 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīzē”.

Sakrālās mūzikas koncerts. Sieviešu kori "Jumara" un "Rasa"
2024-04-06 16:00 - 17:00 | Valmieras Sv. Sīmaņa baznīca
6.aprīlī plkst. 16.00 Valmieras Sv. Sīmaņa baznīcā Ogres novada kultūras centra sieviešu koris “Rasa” un diriģente Aira Birziņa aicina uz sakrālās mūzikas koncertu. Koncertā piedalīsies arī Diāna Jaunzeme-Portnaja (ērģeles) un Valmieras Kultūras centra sieviešu koris “Jumara”, diriģente Inga Zirne.
Turpinot kora “Rasa” 25 gadu jubilejas sezonā aizsākto sakrālās mūzikas koncertu ciklu, arī šogad koris īsteno Valsts kultūrkapitāla fonda atbalstītu projektu – sakrālās mūzikas koncertu ciklu.
Sniedzot klausītājiem iespēju sekot līdzi baznīcas liturģiskā gada ritējumam un svētku dinamikai, Valmierā īpaši sagatavotā programmā skanēs latviešu un ārzemju autoru sakrālā mūzikas korim a cappella un ar ērģeļu pavadījumu.
Kā īpaši skaņdarbi koncertā izskanēs ogrēnietes Agnetas Krilovas kompozīcija Ave Maris Stella (kanonisks teksts, 9. gadsimta katoļu liturģiskā himna “Ave Maris Stella”) un Valmieras Mūzikas skolas audzēkņa Helmera Pavasara (1903–1998) trimdā (Vācijā, Pinebergā) 1947. gadā rakstītā dziesma “Spīdolām” ar Raiņa vārdiem, kas veltīta studenšu korporācijai “Spīdola”. Spīdola Raiņa lugā “Uguns un nakts” simbolizē latviešu nacionālo kultūru un mākslu, viņa ir taisnības un brīvības cīnītāja, nākotnes cerības devēja.
Uz koncertu aicināti kultūras un kormūzikas interesenti, ieeja bez maksas.

"Satiec savu meistaru"
2024-04-06 11:00 - 15:00 | Rūpniecības iela 25C
Tautas Lietišķās mākslas studija “Valmiera” aicina interesentus 6.aprīlī no plkst. 11.00 līdz 15.00 piedalīties tradicionālajā pasākumā “Satiec savu meistaru” Valmierā, Rūpniecības ielā 25C.

Pasākuma laikā būs iespēja klātienē vērot aušanas procesu, uzzināt, kā top lielie plecu lakati, brunču audums, dvieļi u.c., tāpat arī uzzināt vairāk par pērļoto mauču un dubultcimdu adīšanu. Interesentiem būs iespēja uzaust sev grāmatzīmi un/ vai trauku paliktni.

Plašāka informācija un pieteikšanās, zvanot pa tālruni 26767670.

Koru koncerts “Senas un jaunas dziesmas Dievam”
2024-04-04 18:00 - 19:00 | Valmieras Sv. Sīmaņa baznīca
4.aprīlī plkst. 18.00 Valmieras Sv. Sīmaņa baznīcā aicinām uz Halles Baha kora (Vācija), Kocēnu Kultūras nama jauktā kora “Imera” un Strenču Kultūras centra kora “Rītu puse” koncertu “Senas un jaunas dziesmas Dievam”, lai kopā piedzīvotu īpašo Lieldienu laika vēsti un noskaņu.
Halles Baha koris izpildīs Johana Sebastiāna Baha, Johannesa Brāmsa, Klaudio Džovanni Antonia Monteverdi, Džona Ratera un citu komponistu skaņdarbus, kam jo īpašu skanējumu dod arī simtiem gadu senās baznīcas velves. Kori “Imera” un “Rītu puse” klausītājiem sagatavojuši kopīgu programmu. Tā aicinās piedzīvot Lieldienu laika vēsti, daloties gaišajā priekā.
Halles Baha kori 1961. gadā dibināja Burghards Šlēmans, kopš 2019. gada to vada Frīdemans Engelberts. Šobrīd korī muzicē 70 dziedātāji vecumā no 14 līdz 75 gadiem. Kora repertuārā ir Johana Sebastiāna Baha, Fēliksa Mendelszona, Volfganga Amadeja Mocarta, Georga Frīdriha Hendeļa un citu komponistu lieliskās oratorijas, kas lielākoties atskaņotas ikgadējā festivālā “Halles Baha dienas”. Dažādu komponistu mūziku koris izpilda dievkalpojumos, kā arī priecē klausītājus vēl citās koncertvietās Vācijā. 2025. gadā koris piedalīsies nozīmīgajā Baha festivālā Leipcigā.
Kocēnu Kultūras nama jauktais koris “Imera” dibināts 2005. gada 8. septembrī, tādējādi esot savas 20. jubilejas gaidās. Pašlaik korī ir 38 dziedātāji. “Imeru” un diriģentu Imantu Toču raksturo lielas darba spējas, enerģija, entuziasms un arvien nerimstoši radošie meklējumi attīstības ceļā, pilnveidojot savu skanējumu un popularizējot Latvijas kora dziedāšanas tradīcijas. Labi panākumi gūti, piedaloties vairākos starptautiskos konkursos, Pasaules koru olimpiādē Rīgā un dažādos projektos. Kora dalībniekus vieno liels dziedātprieks un jautrais, atraktīvais, humoru saprotošais kolektīva gars. Ar diriģentu plecu pie pleca strādā kormeistars Jānis Jansons un koncertmeistare Anna Berklāva.
Jauktais koris “Rītu puse” ir neatņemama Strenču pilsētas identitātes daļa jau kopš 1998. gada. Kori vada diriģents Imants Točs un kormeistare Inga Čukure. Šajā sezonā korim ir pievienojusies koncertmeistare Anna Berklāva. Šobrīd korī dzied 33 dziedātāji. Koris aktīvi koncertē, piedalās gan novadā, gan valstī nozīmīgos notikumos, tostarp Vispārējos latviešu Dziesmu svētkos, kā arī dodas koncertceļojumos, piedalās festivālos ārvalstīs. Kora sirds un dvēsele ir tā dalībnieki – korī dzied Strenču Mūzikas skolas pedagogi un absolventi, kā arī Valmieras novadā (lielākoties Strenču apvienībā) dzīvojošas ģimenes – sievas un vīri, vecāki un bērni, brāļi un māsas.
Aicināts ikviens interesents! Ieeja ir bez maksas.

Lieldienu pasākums ģimenēm “Zaķim pa pēdām”
2024-04-01 12:00 - 16:00 | Valmiera
Otrajās Lieldienās, 1.aprīlī, ar prieku gaidīsim ikvienu – mazus un lielus uz Lieldienu svinēšanu Valmierā!
Plkst. 11.00 Valmieras Kultūras centrā norisināsies pavasarīgs Tautas deju ansambļa “Gauja” studijas grupu un mūsdienu deju grupas “Baltā” studijas grupas Lieldienu koncerts, savukārt no plkst. 12.00 līdz plkst. 16.00 aicinām piedalīties kustīgās, jautrās un sportiskās aktivitātēs pastaigā “Zaķim pa pēdām”.
Pastaigas laikā četrās tematiskās pieturās varēs sastapt iemīļotus tēlus no radošās apvienības “Pasaku nams” un pārbaudīt savu veiklību, atjautību, izveicību, veicot dažādus uzdevumus. Laukumā pie Valmieras Kultūras centra būs iespēja mesties minigolfa izaicinājumā. Vecpuišu parkā pastaigas dalībnieki gaidīti uz piedzīvojumu orientēšanās labirintā, arī Sporta un aktīvās atpūtas parkā “Mežs” Lieldienas varēs pavadīt aktīvi – piedalīties veiklības stafetē, izturības un spēka vingrinājumos, kā arī pārbaudīt lēkšanas un cilpošanas prasmes. Valmieras Jaunatnes centrs “Vinda” ielūdz ikvienu uz “Kustīgo taku” un radošām nodarbēm “Izkrāso pats!”.
Par atsevišķu samaksu bērni Vecpuišu parkā varēs doties izjādē ponija vai zirga mugurā un piedzīvot brīnumainas pārvērtības laukumā pie Valmieras Kultūras centra, ļaujoties sejas apgleznošanas procesam. Neaizmirsti uzlādēt savu telefonu, lai vari ar to iemūžināt kādu košu fotomirkli!

TDA “Gauja” studijas grupu un mūsdienu deju grupas “Baltā” studijas grupas Lieldienu koncerts
2024-04-01 11:00 - 12:00 | Valmieras Kultūras centra lielā zāle, Rīgas iela 10, Valmiera, Latvija
1.04. plkst.11.00 TDA “Gauja” studijas grupu un mūsdienu deju grupas “Baltā” studijas grupas Lieldienu koncerts
Bez maksas

"Kocēnu pavasaris 2024"
2024-03-31 10:00 - 15:00 | Kokmuižas promenāde
Pirmajās Lieldienās, 31.martā, Kocēnos, pie Kokmuižas pils norisināsies tradīcijām bagātais pasākums “Kocēnu pavasaris 2024”.
No plkst. 10.00 līdz plkst. 15.00 notiks Latvijas mājražotāju, amatnieku un zemnieku darinājumu tirdziņš, savukārt plkst. 11.00 uz lielās skatuves sāksies svētku koncerts kopā ar Lieldienu Zaķi Žani. Koncertā uzstāsies Valmieras brīvprātīgo ugunsdzēsēju biedrības orķestris, popgrupa “Notiņas”, Valmieras Jaunatnes centra “Vinda” vokālā studija “Mūzikas pļava”, Kocēnu pamatskolas tautas deju kolektīvs “Saulītes” un Valmieras sākumskolas deju kolektīva “Pērkonītis” dejotāji, Kocēnu Kultūras nama senioru vokālais ansamblis “Dziesmotā senatne”, Valmieras Yamaha mūzikas skolas vokāli instrumentālie ansambļi “Epic Wolf Orchestra” un “EWO MINI”. Dziesmās lustinās tautas mūzikas grupa “Teikas muzikanti” no Rīgas.
Paralēli koncertam darbosies radošās darbnīcas. Tie, kuri pirms tam vēl nebūs paspējuši izrotāt Lieldienu olu, radošajā darbnīcā “Lieldienotava” varēs nokrāsot savu īpašo olu, rotājot to sīpolu mizās un dabas veltēs. “Lieldienu ligzdā” kopā ar Zaķu mammu būs iespēja iemācīties vīt ligzdiņu, kurā varēs ielikt savu skaistāko Lieldienu olu vai kādu citu svētku dekoru, savukārt Latvijas Samariešu apvienības atbalsta centri “SOLIS” un “LAIVA” viesiem piedāvās radošas, izglītojošas un sportiskas norises. Kocēnu bibliotēkā varēs apgūt papīra izgatavošanas meistarstiķus un izgatavot īpašas apsveikuma kartītes no otrreiz pārstrādāta papīra. Tāpat pasākuma laikā būs iespēja pārbaudīt savu veiklību dažādās āra spēlēs, kas izgatavotas atbalsta centrā “SOLIS” – kornhols, domino, milzu jenga, un citās, bet “Truša darbnīcā” varēs pagatavot koka atslēgu piekariņus un dažādus galda dekorus Lieldienām un ikdienai. Ar aktīvām nodarbēm bērnus un jauniešus sagaidīs Kocēnu 38.skautu vienība, kā arī ikviens pasākuma viesis varēs pārbaudīt pacietību, aužot lupatu deķi uz rāmja un izgatavojot Lieldienu koka dekorus.
Kā jau ierasts, pasākuma noslēgumā norisināsies tradicionālā “Kocēnu pavasara” loterija ar balvu fondu – mājražotāju un amatnieku sarūpētiem labumiem.
Uz drīzu tikšanos “Kocēnu pavasaris 2024”!

Senioru vīru kora “Baltie bērzi” 30 gadu jubilejas koncerts
2024-03-28 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
28.martā plkst.19.00 senioru vīru koris “Baltie bērzi” ielūdz savus draugus, atbalstītājus un kora mūzikas cienītājus uz kolektīva 30 gadu jubilejas koncertu “Šodien viss ir citāds jau” Valmieras Kultūras centrā.
Kora “Baltie bērzi” diriģente Inga Zirne kora dalībniekus mīļi dēvē par saviem Puisīšiem, sakot, ka, šobrīd ar pilnu atdevi norit aktīva gatavošanās jubilejas koncertam. “Atšķirībā no dažiem saviem laikabiedriem, Puisīši nečīkst, nesūdzas, uz mēģinājumiem vienmēr ierodas saposušies un sapucējušies. Mums katrs mēģinājums ir satikšanās un kopābūšanas svētki. Vīri pārstāv sava zelta laikmeta inteliģenci – no viņiem var mācīties toleranci, cieņu pret sievieti un savas valsts – Latvijas – mīlestību. Mēs visi šo gadu laikā esam tā saraduši būt kopā, ka viens bez otra nevaram. Kad dziedam, dziedam no visas sirds un jūtam, ka skatītāji to novērtē. Pirms katras uzstāšanās mums skatītāju mīlestība ir avansā – atbalstu un aplausus jūtam jau pirms sākam dziedāt. Neslēpšu – mums nākotnei ir lieli plāni, daudz kas iecerēts. Esmu pārliecināta, ka iecerētais piepildīsies un par mūsu muzikālajām aktivitātēm vēl dzirdēsiet,” saka Inga Zirne, piebilstot, ka nesen, koncertējot senioru kolektīvu koncertā Trikātā, emocionāls brīdis bijis koristu tikšanās ar ilggadējo kora dalībnieku Argodu, kurš nosvinēja 99 gadu jubileju. “Tas bija īpašs tikšanās mirklis. Mēs smaidījām caur asarām…,” atceras kora diriģente.
Ivars Briedis korī “Baltie bērzi” dzied 14 gadus. Viņš atzīst, ka ikviens koncerts ir emocijām piepildīts. “Skaistākie kopā piedzīvotie brīži ir koncertos. Esmu pamanījis īpašo skatītāju reakciju uz mūsu kora sniegumu. “Baltos bērzus” vienmēr klausās ar uzmanību un cieņu. Kā vienu no īpašākajiem koncertiem es atceros uzstāšanos Dziesmu svētkos, protams, arī mūsu neformālie pasākumi – ekskursijas – ir neaizmirstamas. Tā mums ir ikgadēja tradīcija kaut kur kopā aizbraukt. Šajā vasarā bijām Kurzemē, līdz pat Kolkai. Bija vīri, kuri tur viesojās pirmo reizi. Šovasar plānojam piedalīties vēl nebijušā muzikālā piedzīvojumā – dziedāt Gaiziņkalna galotnē, gribētos aizbraukt arī pie draugiem – Veru vīru kora Igaunijā. Vēlētos dziedāt vēl nākamos 30 gadus, jo dziesma dod prieku. Inga mūs sirsnīgi sauc par puisīšiem, taču es viņu saucu par mūsu Puķuzirnīti. Smaržot un dziedāt! Ir patiesa bauda dziedāt, kad Inga diriģē!” saka Ivars Briedis, aicinot ikvienu kopā piedzīvot skaistu muzikālu notikumu 28.martā Valmieras Kultūras centrā.
Jubilejas koncerta režija un vadīšana uzticēta Inesei Sudrabai un Mārim Bušmanim. Inese Sudraba: “Koncertā koris kopā ar viesiem izdziedās, kā puika izaug par dziedošu vīru – dziesmas ceļš no skolas vecuma delverīga puišeļa, pusaudža gadu skanîgie līkloči, nobrieduša vīra muzikālais skanējums līdz pat dzīvesgudru kungu uzticībai dziesmai. Muzicēs Kaspars un Valters Gravas, Valmieras Pārgaujas sākumskolas zēnu koris (diriģente Anda Tomsone), Mariuss Grencis, Zigfrīds Muktupāvels, Līga Ivāne, Raivo Ozols, Emīls Zilberts un, protams, ar rūpīgās, atbildīgās mākslinieciskās vadītājas Ingas Zirnes diriģenta žestu vadītie jubilāri – koris “Baltie bērzi”.”
Biļetes uz jubilejas koncertu – 5-7 EUR. Biļetes var iegādāties “Biļešu Paradīze” kasēs un www.bilesuparadize.lv

Komunistiskā genocīda upuru piemiņai veltīts atceres brīdis Valmierā
2024-03-25 16:00 - 16:30 | Valmieras dzelzceļa stacija, Valmiera
Valmierā, pie dzelzceļa stacijas 25.martā plkst.16.00 norisināsies komunistiskā genocīda upuru piemiņai veltīts atceres brīdis.
Klātesošos uzrunās Valmieras politiski represēto biedrības vadītāja Ārija Kārkliņa, Valmieras novada pašvaldības domes priekšsēdētājs Jānis Baiks. Godasardzē – Zemessardzes 22. kaujas nodrošinājuma bataljona pārstāvji. Atceres brīdi vadīs un muzikāli papildinās Regnārs Nerips no muzikālās apvienības “Tepat”, savukārt valsts himna izskanēs talantīgā Valmieras Mūzikas skolas audzēkņa Mariusa Grenča izpildījumā.
Ikviens aicināts piedalīties, kā arī iedegt atceres svecīti un nolikt ziedus pie piemiņas akmens.
1949.gada 25. marta deportācijas ir viena no drūmākajām Latvijas vēstures lappusēm. Īstenojot operāciju “Krasta banga” (Priboj), dažu dienu laikā padomju okupantu vara veica otro Latvijas iedzīvotāju masu deportāciju, kas tiešā veidā skāra ap 2,2% jeb līdz pat 44000 Latvijas cilvēku, tai skaitā tika izvesti ap 11000 bērnu.

ATCELTS! Alīsijas Edelvaisas koncerts
2024-03-23 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
ATCELTS Alīsijas Edelvaisas koncerts! Organizatori atvainojas par sagādātajām neērtībām!
***
Ar vairākiem koncertiem nākamā gada martā Latvijā koncertēs austriešu dziesminiece, multiinstrumentāliste, cirka māksliniece un aktrise Alīsija Edelvaisa (Alicia Edelweiss).
Mūziķes dzīves stāts līdzinās piedzīvojumu filmai. Būdama pusaudze, Alīsija sāka savu muzikālo karjeru kā ielu muzikante, divus gadus ar autostopiem apceļoja Eiropu. Alīsiju muzikālo stilu varētu raksturot kā kamerpopa un eksperimentālās folkmūzikas apvienojumu. Mūziķe izkopusi spilgtu un neaizmirstamu vizuālo tēlu, viņas dziesmu teksti ir kā dzeja, tajos ir daudz tiešuma, nepieradinātības, asuma, humora un arī sirsnības. Ēdelvaisas koncerti vienmēr ir kā savdabīga teātra izrāde.
2019. gadā Ēdelveisa izdeva savu debijas albumu When I’m Enlightened, Everything Will Be Better. Vīnē mītošā dziedātāja regulāri uzstājas dažādos Eiropas klubos un festivālos. Viņas neordinārā dzīves uztvere un neparastais skatījums uz dzīvi ļoti silgti izpaužas Alīsijas mūzikā, un tā ir neaizmirsta dzīvā koncerta pieredze ik vienam klausītājam.
Koncerti norisināsies 21. martā Rīgā, Kultūras centrā “Ziemeļblāzma”, 22.martā Valmieras Kultūras centrā.
Biļešu skaits ir ļoti ierobežots. Biļetes pieejamas “Biļešu Paradīzes” kasēs visā Latvijā un www.bilesuparadize.lv

Amatierteātra “Valmiermuižnieki” Vigitas Pumpures komēdijas “Tobiass ir miris, lai dzīvo Tobiass” pirmizrāde
2024-03-23 17:00 - 18:00 | Kocēnu kultūras nams, Alejas iela 3, Kocēni
23.martā plkst.17.00 Kocēnu Kultūras namā amatierteātra “Valmiermuižnieki” lugas “Tobiass ir miris, lai dzīvo Tobiass” pirmizrāde.

Spraiga darbība. Kaimiņu attiecības. Kalniņi pret Purviņiem, suņi pret kaķiem (uz skatuves neparādās), robežu dalīšana, vīru draudzība un visam pa vidu Pīļu Milda, vācēja Vanda, smukā Valentīna un Policiste Maša.
Autors: Vigita Pumpure
Žanrs: komēdija. Anekdotisks gadījums.
Lomās:
Modris – Purviņu saimnieks – Aigars Puriņš
Marija – Modra sieva – Santa Puriņa
Kārlis – Kalniņu saimnieks – Andrejs Miķelsons
Rita – Kārļa sieva – Ināra Miķelsone
Pīļu Milda – veca kaimiņiene – Inga Stilve
Vanda – vēl viena kaimiņiene – Jana Alksne
Policiste Maša – runā latviski ar krievu valodas akcentu – Sarma Laicāne
Pastniece Valentīna – Ineta Fimbauere
Jurčiks – it kā meistars – Ilmārs Beroza
Režisore – Iveta Kļaviņa
Ieeja: 3 EUR, biļetes pirms pasākuma varēs iegādāties Kocēnu Kultūras namā.

Laikmetīgā teātra "Volatus" izrāde "Rūgts"
2024-03-21 20:00 - 21:00 | Kocēnu kultūras nams, Alejas iela 3, Kocēni
21.martā plkst.20.00 aicinām uz laikmetīgā teātra “Volatus” Laras Mercas dramatisko komēdiju “Rūgts!” Kocēnu Kultūras namā!
Magda un Olafs ir precējušies 15 gadus. Lai arī viņu attiecībām nedaudz pietrūkst kaisles, viņu ģimene ir tuvu ideālai. Visu nedaudz sarežģī vien divas lietas – Magdas jaunā un karstasinīgā draudzene Amanda un fakts, ka Olafs ir tikai vīrietis.
Malku ugunī piemet Magdas māsa Digne, kura cenšas visiem atraisīt acis, bet vai to vajag?! Jo ir ieradies Magdas jaunības draugs Toms.
Kā attīstīsies šis attiecību pineklis, skatieties Laras Mercas jaunajā izrādē “Rūgts!”
Ieeja: 7 EUR. Biļetes pirms pasākuma varēs iegādāties Kocēnu Kultūras namā.
Pasākumu rīko biedrība “Laikmetīgais Teātris Volatus”

Pavasara saulgriežu sagaidīšana Sietiņieža Baltajā kalnā
2024-03-20 06:00 - 07:00 | Sietiņiezis
Valmieras Kultūras centra Tautas mūzikas kopa (vadītāja Līga Jeleviča) un tradīciju kopa “Griezes” ielūdz uz pavasara saulgriežu sagaidīšanu LIELĀ DIENA Sietiņieža Baltajā kalnā 20. martā plkst. 6.00.
Līdzi aicinām ņemt rotājumus ugunij (piemēram, pagājušā gada Jāņu vainagu), vārītu olu un brokastu cienastu!
Tikšanās vieta: Sietiņieža stāvlaukumā plkst. 5.45.
Aptuvenais pasākuma ilgums: līdz plkst.7.00.
Apmeklējums bez maksas.

Koncertuzvedums “Adamsu ģimenes melnā trešdiena”
2024-03-19 14:00 - 15:00
19.martā plkst.12.00 un 14.00 Valmieras Kultūras centrā koncertuzvedums “Adamsu ģimenes melnā trešdiena” koncertu ciklā “Mūzika Tev”.
Daudzi kino mīļotāji ar lielu interesi jau daudzu gadu garumā uz ekrāna sekojuši Adamsu neparastajai ģimenei. Samērā nesen parādījies vēl viens kinodarbs, kas saistījis arī skolēnus, proti, Adamsu pāra atvases – meitenes Trešdienas (Wednesday) neparastā personība un piedzīvojumi vēl neparastākajā skolā. Taču, lai cik dažādi jaunieši nemācītos skolā, ar laiku izkristalizējas, kurš ir gatavs cīnīties pret ļaunumu, jo labajam jāsastopas ar ļaunumu vai ik uz soļa.
Adamsu ģimenes un neparastās skolas mazliet baiso un dīvaino notikumu virpulī iejuks galveno varoņu atveidotāji – Elza Rozentāle un Ralfs Eilands, Ieva Parša un grupas “Dzelzs vilks” solists Juris Kaukulis, NMV Rīgas Baletskolas audzēkņi un instrumentālā grupa Edgara Beļicka vadībā.
Koncertuzveduma muzikālo programmu veido tādas Latvijā un pasaulē pazīstamas dziesmām, kā J. Lūsēna “Paši skaistākie vārdi”, Ufo “Mocīt’s”, grupas “Dzelzs vilks” “Klau, klau, cik sēri zvana” un “Sažņaudzas manas rokas” dziesmas, kā arī grupas “Nirvana” grāvēju “Smells like teen spirit” u.c.
Norises laiks un vieta: 19. martā plkts. 12.00 un 14.00 Valmieras Kultūras centrā (Rīgas iela 10, Valmiera).
Ieeja: 7 EUR

Koncertuzvedums “Adamsu ģimenes melnā trešdiena”
2024-03-19 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija

"Very Cool People" un Paulas Saijas koncerts
2024-03-16 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
16. martā Valmieras Kultūras centrā koncertēs grupa “Very Cool People” un Paula Saija.
“Very Cool People” ir populārākā latviešu jazz-funk grupa. Kopā ar šarmanto dziedātāju Paulu Saiju radīta jauna, ar līdzdziedamām melodijām un skatuvisko enerģiju piepildīta dziesmu programma, kas pēcāk tiks izdota arī albuma formātā.
Par radio hitu jau kļuvusi dziesma “Viens otram pretī” un “Rikšiem”, kurām radīti arī video, bet visa jaunā programma līdz briljantīgam mirdzumam pieslīpēta nesenos koncertos gan Latvijā, gan Lietuvā, Čehijā, Slovākijā un Vācijā.
Koncertprogrammas dziesmu autori ir paši grupas “Very Cool People” dalībnieki – Elvijs Grafcovs, Māris Jēkabsons, Kristaps Lubovs, Andris Buiķis un Māris Vitkus. Teksti pašiem programmas izpildītājiem, kā arī pieaicinātajiem autoriem tapuši gan angļu, gan latviešu valodā.
Ar dziedātāju Paulu Saiju grupa sadarbojas kopš 2018. gada, kad viņa “Very Cool People” koncertos piedalījās dažās no dziesmām, vēl studējot džeza vokālu Jāzepa Mediņa Rīgas mūzikas vidusskolā. 2019. un 2020. gadā Paula devās līdzi grupai arī uz starptautiskajiem festivāliem “Klaipeda Castle Jazz”, “Šiauliai Jazz”, “Augustibluus” un vēl citiem.
“Tagad ar Paulu esam uzsākuši pavisam nopietnu sadarbību, jo viņa ir kļuvusi par spēcīgu dziedātāju ar savu, oriģinālu balsi, tādēļ mums ir liels prieks par jauno oriģinālmūzikas koncertprogrammu,” piebilst Elvijs.
“Very Cool People” aktuālajā sastāvā darbojas Paula Saija (vokāls), Elvijs Grafcovs (ģitāra), Māris Jēkabsons (tenora saksofons), Kristaps Lubovs (baritona saksofons), Laura Rozenberga (trombons, vokāls), Oskars Ozoliņš (trompete), Māris Vitkus un Andris Kauliņš (taustiņinstrumenti), Jānis Olekšs (basģitāra) un Andris Buiķis (bungas), Antra Kūmiņa un Kitija Blūma (bekvokāli).

Ieeja: 20-25 EUR. Biļetes pie galdiņiem cenā iekļauta vīna glāze. Ar Valmieras kultūras karti 1 EUR atlaide.
Biļetes: https://www.bilesuparadize.lv/lv/event/134206
